**Konkursui „Laisvės kontūrai“**

Pavadinimas: „Meilė ir santuoka – sąjungininkai ar priešai?“

Kryptis: Meninė

Autoriai:

Ugnė Tartėnaitė, 9 klasė, el. paštas ugne.tartenaite@gmail.com , Vievio gimnazija, Šviesos g. 4a, 21375 Vievis, Elektrėnų sav.

Karolina Uscilaitė, 9 klasė, el. paštas 9karolina@gmail.com , Vievio gimnazija, Šviesos g. 4a, 21375 Vievis, Elektrėnų sav.

Darbą atlikti padėjo mokytojos:

Aušra Malinauskaitė – Sidorkina, vyresnioji mokytoja (matematika), mokytoja metodininkė (tikyba), dėstomi dalykai: matematika ir tikyba, el. paštas svitema@yahoo.de

Irena Baliūnienė, mokytoja metodininkė, dėstomas dalykas: lietuvių kalba, el. paštas ibaliuniene@gmail.com

2015 m. kovo 5

Mielas dienorašti,

šiandien pagaliau prisiverčiau pradėti Didžiąją kambario tvarkymosi akciją. Tokią didelę ir svarbią, kad net reikalauja būti parašyta iš didžiosios raidės D. Kai apsiginklavusi dulkių siurbliu, šiukšlių maišais, šluostėmis ir kantrybe (juk ji čia svarbiausia!) ketinau pradėti darbą, išgirdau skambutį į duris. Matyt, net Dievas nenori, kad aš tai šiandien daryčiau... Atidariusi duris išvydau Justę. Taip, taip, Justę. Savo nuostabiąją vyresnėlę seserį, kurios nemačiau jau gan seniai. Juk kai išvyko mokytis į tą savo puikųjį universitetą, manęs net nesugebėjo prisiminti ir aplankyti... Tapau jai svetima, nors anksčiau buvom labai artimos, galima sakyti, kad net neišskiriamos.

Mano ir Justės vaikystė nebuvo išskirtinė. Gyvenom visa šeima kartu: aš, Justė, mama ir tėtis. Buvom laimingos, mums nieko netrūko. Turėjom stogą virš galvos, žaislų ir vieni kitus. O ko daugiau reikia? Aplinkiniai galvodavo, kad esam pavyzdinė šeima, bet buvo vienas dalykas, kuris dažnai man ir Justei apkartindavo nerūpestingas vaikystės dienas - tai mamos ir tėčio barniai. Jie nuolatos pykdavosi! Mama sakydavo, kad padarė klaidą tekėdama už tėčio. Jie buvo jauni, draugavo vos kelis mėnesius ir jau - vestuvės! Net močiutė, kuri linkusi visada įžvelgti gerąją pusę, bandė mamai įkalti į galvą, kad ji padarė didelę klaidą, jog ištekėjo už vos kelis mėnesius pažįstamo žmogaus. Kalbos kalbomis, bet mama su tėčiu vis tiek neišsiskyrė. Vaikystėje dažnai su seserimi girdėdavom tėvų barnius dėl menkniekių. Klausydamasi jų riksmų verkdavau, man būdavo liūdna ir baisu, kad tėvai išsiskirs, bet Justė visada buvo šalia ir mane guodė, palaikė. Tačiau prieš metus Justė mane paliko. Baigusi mokyklą išvažiavo į universitetą ir aš likau su tėvų barniais viena. Pripažinsiu, iš pradžių ant Justės dėl to pykau, bet vėliau supratau, kad ji pasielgė taip, kaip ir turėjo pasielgti. Juk ji turi gyventi savo gyvenimą, negali amžinai gyventi su tėvais, o mūsų atveju - ir su jų barniais. Gerai tik tai, kad aš jau nebereaguoju į juos taip, kaip anksčiau. Tėvai per dieną susipyksta mažiausiai dešimt kartų. Ir man nėra prasmės dėl kiekvieno ginčo lieti ašarų upelius...

Nuvijusi visas liūdnas mintis įsileidau Justę į vidų. Išviriau arbatos, ir mes atsisėdusios svetainėje ant sofos ją gurkšnojom. Tą valandą, kai su Juste kalbėjausi, jaučiausi kaip tada, kai ji dar gyveno su mumis, kai galėdavom diskutuoti valandų valandas. Pabaigusi savo pasakojimą apie mokyklą ir naujus draugus, paklausiau, kaip jai sekasi. Kelias minutes tauškusi apie paskaitas ir renginius universitete, Justė pranešė, kad turi man naujieną. Ji pastatė puodelį ant medinio stalelio ir atsisuko į mane. Žvelgiau tiesiai jai į akis. Į jos gilias smaragdines akis. Justė šyptelėjo ir pranešė, kad... išteka!

Kaip tai ji išteka? Ji negali ištekėti. Paauglystėje, kai girdėdavom tėvų barnius, su seserimi nusprendėme, kad mes tai jau tikrai netekėsim. Nenorėjau, kad mano gyvenime būtų žmogus, su kuriuo kiekvieną dieną pykčiausi. Kaip galima gyventi su žmogumi, su kuriuo nuomonės nesutampa nė vienoje gyvenimo situacijoje?! Kaip galima gyventi nuolat besipykstant?! To aš niekaip nesupratau. Ir dar labiau nesupratau, kodėl Justė atsisakė mūsų paauglystės pasižadėjimo.

Po kelių akimirkų atsigavusi ir suvokusi Justės naujieną, pradėjau ją atkalbinėti nuo tokios gyvenimo klaidos. Bet ji manęs nesiklausė! Sesė puikiai matė, kaip klostėsi tėčio ir mamos vedybinis gyvenimas, ir vis tiek norėjo bristi į tą pačią balą... Ji sakė, kad tai suprasiu tik tada, kai pati įsimylėsiu ir draugausiu su žmogumi, kuris mane taip pat mylės.

Tai kas ta meilė yra? Sakoma, kad meilė matematikoje tai lygtis, chemijoje – reakcija, istorijoje - karas... Kunigas pasakytų, kad meilė – tai Dievas, paprastas pasaulietis, kad – jausmas. Kiek žmonių, tiek nuomonių, tiesa? Ričardas Pagojus knygoje „Meilės pamokos. Kad nemylėtume kaip idiotai“ rašo, jog meilė yra jausmas, pažinimas ir elgesys. Manau, jis yra teisus. Juk pirmiausia meilė - jausmas, kuris kiekvienam yra skirtingas. Vieni meilę prilygina drugelių skraidymui pilve, kiti – jausmui, kuris tarsi užtemdo protą ir t. t. Pavyzdžiui, eini mokyklos koridoriumi ir pamatai nuostabiai gražų vaikiną. Tau jis iškart, liaudiškai tariant, krinta į akį. Ir atsiranda tada ta smagioji dalis – vien jį pamačius kojos ima drebėti, širdis į kulnus nusirita, prarandi kalbos dovaną ir t.t. Bet jei tai ir lieka tik susižavėjimas išvaizda, tai ne meilė, nes meilė – tai ir pažinimas. Grįžkime prie vaikino, kritusio mokykloje į akį. Na, štai – ateina ta akimirka, kai supranti, kad vien jo išvaizdos tau neužtenka ir pradedi domėtis jo asmenybe. Bandai išsiaiškinti, kas jo draugai, kokius būrelius lanko, kurioje klasėje mokosi, kaip mokosi... Tokie paprasti dalykai daug ką pasako apie žmogų. Tačiau tikra meilė nesustoja ties paviršiumi, ji skverbiasi giliai, giliai į protą, širdį, sielą. Todėl sužinojus išorinius dalykus ima rūpėti ir vidus: kas tavo įsimylėtą žmogų daro laimingą, kas džiugina ir liūdina, kokios jo vertybės, mintys, jausmai, ko nekenčia ir kas patinka. Norime pažinoti jo vidų. Vidų, kuris neretai yra labai giliai paslepiamas ir atskleidžiamas tik tam vienam vieninteliam – išskirtiniam žmogui. O kai jau surandame tą vienintelį žmogų, norime jį padaryti laimingą, linkime jam gero. Tuomet mūsų elgesys kalba pats už save. Su mylimu žmogumi elgiamės švelniai, paslaugiai, padedame, padrąsiname, išklausome, būname šalia sunkiu metu. Kur kas sunkiau meilę išsaugoti, nes tam reikia valios pastangų. Kartais reikia nusileisti dėl kito žmogaus gerovės, kartais ieškoti kompromisų ir – tai būna sunkiausia – pripažinti klydus ir atsiprašyti. Silpni žmonės iškart pradeda išsisukinėti: „Tai gal mes nesam vienas kitam sutverti?“, „Gal geriau būtų atskirai?“ Taip, mylėti nėra lengva. Vienas Rytų išminčius teigia: „Meilė – tik stipriems“. Manau, jo mintį reikėtų šiek tiek perfrazuoti: „Meilė padaro mus stiprius“. Tikrai, reikia daugybės valios pastangų, kad sugebėtume pasiaukoti, visada padėti mylimam žmogui. Bet mylėti išties verta, juk mūsų, krikščionių, gyvenimo tikslas – meilė. Popiežius Pranciškus sako, kad meilė „yra tikroji sielos duona“, o Biblija skelbia: „Meilė – ne tai, kad mes pamilome Dievą, bet kad jis mus pamilo ir atsiuntė savo Sūnų kaip permaldavimą už mūsų nuodėmes. Mylimieji, jei Dievas mus taip pamilo, tai ir mes turime mylėti vieni kitus. Dievo niekas niekuomet nėra matęs. Jei mylime vieni kitus, Dievas mumyse pasilieka ir jo meilė mumyse tobula tampa.“ (1 Jn 4, 10 – 12). Taigi, meilė yra ne tik jausmas, pažinimas, elgesys, bet ir tai, kas yra aukščiau visko ir ko mes visą gyvenimą ieškome ir siekiame. Net garsios XX a. anglų grupės „The Beatles“ nariai dainavo, jog „viskas, ko mums reikia, yra meilė“.

Nusprendžiau, kad šiandien man naujienų ir pokalbių gana. Nuėjau į savo kambarį ir įsijungiau televizorių. Noras ir pasiryžimas tvarkytis praėjo. Teks susitvarkyti kitą dieną.

2015 m. kovo 6

Dienorašti,

Šiandien supratau, kad Justė labai pasikeitė. Anksčiau ji nė už ką manęs nebūtų prašiusi daryti to, ko nenoriu, o dabar ne tik kad prašo, o reikalaute reikalauja. Justė užsimanė, kad aš būčiau jos pamergė! Ir ne šiaip sau eilinė pamergė, o vyriausioji! Ji visai išprotėjo. Justė puikiai žino, kaip aš nemėgstu vestuvių ir to, kas būna po jų, bet užsispyrė ir gana. Iškart jai atsakiau griežtą „ne“, bet mama privertė apsigalvoti ir sutikti. Ji ėmė kalbėti tuo švelniuoju balseliu, kuriuo visada mokėjo mane paveikti. Ir dabar buvau priversta persigalvoti: todėl dabar ne tik turėsiu dalyvauti vestuvėse, bet dar ir būsiu vyriausiąja pamerge, o tai reiškia, kad lydėsiu Justę pas floristus, muzikantus, siuvėjus, maisto tiekėjus ir dar visus kitus žmones, kurie prisidės prie šios šventės. Ką gi, tai bus labai ilgi du mėnesiai (Justės vestuvės vyks lygiai po dviejų mėnesių).

2015 m. kovo 10

Pasiruošimas Justės ir Mato vestuvėms įgavo pagreitį. Su Juste lakstau į vestuvinių suknelių salonus, gėlių parduotuves, restoranus ir dar daug kur. Mūsų namai skęsta nuo vestuvinių suknelių, šukuosenų, makiažo ir net stalo kortelių pavyzdžių, žurnalų! Jie mėtosi visur: svetainėje, koridoriuje, virtuvėje, terasoje, Justės kambaryje. Džiaugiuosi, kad mano kambaryje nėra nė vieno su vestuvėmis susijusio daikto. Negaliu pakęsti vestuvių, pasiruošimo joms ir to, kaip susiklostys Justės gyvenimas po jų.

Sesė pagaliau mane supažindino su savo išrinktuoju. Pasirodo, Matas yra mano nemėgstamiausios rusų kalbos mokytojos sūnėnas. Galvojau, kad Matas bus toks pat, kaip ir jo „puikioji“ tetulė, bet pasirodo, jis yra visiška jos priešingybė. Jis visai linksmas, nuoširdus vaikinas. Pripažinsiu, Matas su Juste puikiai atrodo kartu. Nesu aš jau tokia savanaudė ir džiaugiuosi už sesę, už tai, kad rado savo meilę (jei taip iš tikrųjų yra), bet nesuprantu, kodėl ji nori griauti savo ir to vaikino santykius vestuvėmis.

Ir išvis, kada dviejų žmonių jausmus galime vadinti meile? Neseniai radau ištrauką iš Šventojo Rašto, kuri niekaip neapleidžia mano galvos: „Meilė kantri ir maloni, meilė nepavydi; meilė nesigiria ir neišpuiksta. Ji nesielgia nepadoriai, neieško savo naudos, nepasiduoda piktumui, nemąsto piktai, nesidžiaugia neteisybe, džiaugiasi tiesa; visa pakenčia, visa tiki, viskuo viliasi ir viską ištveria.“ (1 Kor 13, 4 – 7). Kai du žmonės yra kantrūs ir malonūs vienas kitam, kai nepavydi, neieško savo naudos, viską pakenčia ir, svarbiausia, viską ištveria - tai meilė. Juk meilė – pats tyriausias, gražiausias jausmas. Ji niekaip nesusijusi su nuodėme, pavyzdžiui, pykčiu ar nepadorumu.

Nuo pat vaikystės maniau, kad meilė gyvuoja tik iki vestuvių. Kodėl taip maniau? Ogi todėl, kad peržiūrėjau visus namuose esančius nuotraukų albumus. Pamačiau, kad nuotraukose iki vestuvių tiek mama, tiek tėtis buvo be galo laimingi. Jie kiekvienoj nuotraukoj šypsojosi! Bet nuotraukose po vestuvių šypsenos ėmė blėsti. Nežinau, kokie tėvų santykiai buvo prieš vestuves, bet tikrai žinau, kad ne tokie, kokie po jų. Juk jei jie būtų tiek pykęsi draugaudami, po kelių savaičių būtų pasukę skirtingais keliais. Iki šiol nesuprantu, kodėl tėvai tuokėsi... Kartais galvodavau, kad dėl Justės, bet ji gimė praėjus trejiems metams po tėvų vestuvių. Dėl to šią mintį teko atmesti. Niekaip nesupratau, kodėl tėvai neišsiskyrė. Galbūt dėl mūsų? Bet tikrai neretai pagalvodavau, kad mums visiems būtų daug geriau, kad jie išsiskirtų.

Šiandien tik tiek, pratęsiu pasakojimą vėliau, nes dabar mane Justė kviečia pasižiūrėti kvietimų pavyzdžius. Iki!

2015 m. kovo 16

Mielas dienorašti,

Nepyk, kad šias kelias dienas nerašiau. Skambės banaliai, bet neturiu laiko! Visą savo laisvalaikį praleidžiu su Juste besirūpindama jos vestuviniais reikalais. O dar reikia namų darbus atlikti... Džiaugiuosi, kad vis dar lieka laiko nueiti į tinklinio treniruotes. Bent ten galiu pamiršti viską: Justę, tėvus, vestuves ir gyvenimą po jų.

Šiandien tris valandas prasėdėjau vestuvinių suknelių salone. Justė pasimatavo gal šimtą suknelių! Ji vis matavosi baltas sukneles ir klausinėjo, kuri jai geriausiai tinka. Čia mano darbas nebuvo labai sudėtingas – turėjau tik linksėti arba kraipyti galvą, išsakydama savo nuomonę, kurios ji beveik net nesiklausė. Po dvidešimt penktos suknelės jau net nesivarginau ką nors sakyti, vis tiek žinojau, kad ji nesiklauso. Ant staliuko šalia juodos sofos, ant kurios sėdėjau, gulėjo visas pluoštas žurnalų ir knygų. Akimis permečiau visą krūvą ir išsitraukiau raudoną žurnalą. Iš pradžių maniau, kad tai bus paprasčiausias suknelių pavyzdžių katalogas, bet perskaičiusi pavadinimą supratau, kad klystu. Pavadinimas skelbė: „Meilės santykiai. Ar sėkmė įmanoma?“. Kadangi nuobodžiavau, o laiko turėjau į valias, nusprendžiau pavartyti žurnalą.

Turiu pripažinti, žurnalas mane sudomino. Jis buvo spalvotas, gausus įvairių piešinėlių. Jeigu jo tema nebūtų susijusi su meile ir vestuvėmis, tai pasakytum, jog tai paprasčiausias žurnalas. Labiausiai mane sudomino skyrius pavadinimu „Susituokę ir laimingi“. „Taip, kur gi ne“, – prunkštelėjau mintyse. Perskaičiusi visą skyrių turėjau leisti sau minutėlę atsikvėpti ir susidėlioti mintis. Labiausiai susimąstyti mane privertė toks sakinys: „Laimingo poros gyvenimo paslaptis – tvarių ir gilių vertybių pamatas.“ Perkračiusi smegenėles supratau, kad ir mano tėvai turi gilias vertybes, kurių niekada neišsižada – tai esam mes: aš ir Justė. Tėvams visada buvom svarbiausios. Kad ir kaip pykdavosi, bet kartu ateidavo į Justės koncertus ar mano varžybas. Nors ir būdavo susipykę, dėl mūsų prisiversdavo būti kartu, nes žinojo, kaip tai svarbu mums. Todėl pagrindinė priežastis, kodėl jie neišsiskiria, yra ta, kad nors kartais atrodo, jog jiems geriau būtų atskirai, bet giliai širdyse žinom, kad klystam. Koks vaikas gali būti laimingas matydamas savo tėvus atskirai? Žinai, tą akimirką pasijaučiau svarbi.

Grįžusi namo atlikau mažytį mokslinį eksperimentą. Nuėjau pas mamą ir paklausiau, kokios jai yra pačios svarbiausios vertybės. Vėliau to paties paklausiau ir tėčio. Turiu pripažinti, rezultatas mane nustebino. Jie abu įvardijo tas pačias dvi vertybes: savo vaikus (šeimą) ir meilę. Apsidžiaugiau: jei žurnalas nemelavo, mano tėvų santuoka turi tvirtą pagrindą - tokias pat vertybes. O tai jau yra visai neblogai, tiesa?

2015 m. kovo 22

Dienorašti,

Manęs niekaip neapleidžia mintys apie vestuves. Atrodytų, tai nėra labai keista, juk beveik 24 valandas per parą padedu sesei ruoštis priimti Santuokos sakramentą. Nustebai pamatęs tokią teologinę sąvoką? Kai sužinosi, kas šiandien nutiko, nuostaba dings. O gal nelabai...

Šiandien Justė nusitempė mane į bažnyčią. Kol ji su Matu užsidariusi zakristijoje kalbėjosi su kunigu ir tvarkė visus reikalus, aš likau bažnyčioje. Apžiūrinėjau šventųjų paveikslus ir mąsčiau, kodėl žmonės tuokiasi. Išvis, kas yra santuoka? Visada maniau, jog tai tik „Aš tave myliu“ pasakymas išpuoštoje bažnyčioje, pilnoje giminių, su kuriais beveik nebendrauji. Tarsi parodymas, kad nesu nevykėlis ir turiu antrąją pusę. Bet kodėl tada Justė taip nori tuoktis? Juk jai net nerūpi kitų žmonių nuomonė...

Krūptelėjau, kai prie manęs kažkas prisėdo. Pasukusi galvą į kairę, išvydau vienuolę. Ji buvo apsivilkusi savo juodą apdarą. Pripažinsiu, kiek nustebau ir išsigandau. Ji paklausė, kodėl sėdžiu tuščioje bažnyčioje viena. Atsakiau, jog laukiu sesers su sužadėtiniu, nes jie ruošiasi savo tuoktuvėms.

* Neatrodai laiminga, - tarė ji tyliai, – juk tai didelė ir džiugi šventė jūsų šeimoje.
* Šventė? – prunkštelėjau. – Justė nesupranta, kokią didelę klaidą ji daro tekėdama. Ir tai sakau ne todėl, jog man nepatiktų jos sužadėtinis, atvirkščiai – jis labai šaunus vaikinas.
* Tai kodėl tada nesidžiaugi? – vienuolė nesuprato.
* Nes aš žinau, koks gyvenimas būna po vestuvių, ir niekaip nesuprantu, kodėl ji nusprendė griauti savo gyvenimą tekėdama.
* Ir kas gi būna? – menkai šyptelėdama pasitikslino.
* Nuolatiniai pykčiai. Patikėkit, tikrai turiu patirties. Mano tėvai iki vestuvių buvo laimingi, o po jų meilė dingo. Jie tik pykstasi ir rėkia vienas ant kito. Ir taip jau daugiau nei 22 santuokos metus. Jau geriau išvis nebūtų tuokęsi, - burbtelėjau.

Vienuolė nusišypsojo.

* Brangute, manau, jog tu nesupranti, kas yra santuoka. Tavo samprata apie vestuves ir vedybinį gyvenimą yra klaidingai susiformavusi. Bet tu dėl to nekalta, tiesiog augdama matei blogą pavyzdį, todėl manai, kad meilė ir santuoka yra nesuderinamos, netgi priešės. Bet tu neteisi. Santuoka – tai savo jausmų paliudijimas prieš Dievą. Kai du žmonės tikrai myli vienas kitą, kartu yra daug patyrę, matę savo išrinktąjį visokiose situacijose ir vis tiek myli – jie yra pasiruošę priimti Santuokos sakramentą. Kam to reikia? Priimant Santuokos sakramentą, į vyro ir žmonos sąjungą ateina Kristus ir dosniai apdovanoja juos malonėmis ir dovanomis. Jo paskirtis, jog du žmonės Dievo ir Bažnyčios akivaizdoje prisiektų savo meilę ir būtų amžinai kartu, juk jie jau nebėra du, o vienas kūnas. Todėl ką Dievas sujungė, žmogus te neperskiria, - šyptelėjo. - Jaunimo katekizme „Youcat“ rašoma: „Dievas pats sujungia juos taip giliai, kaip žmogiškomis jėgomis nėra įmanoma“. Taigi, santuokoje Jėzus Kristus yra pasilikęs amžiams, jis jaunavedžių niekada neapleidžia ir yra šalia net tada, kai jiems atrodo, jog nieko, net jų sąjungos, nebėra. Todėl, santuoka meilės nesunaikina, kaip tik ją sutvirtina. Taip, suprantu, manai kitaip, bet pagalvok: jei tavo tėvai iki šiol neišsiskyrė, tai, vadinasi, tam yra labai rimta priežastis.
* Meilė? – atsargiai pasitikslinau.
* Taip, meilė. Juk mūsų, kaip krikščionių, gyvenimo tikslas yra meilė, - ji nusišypsojo. – Neleisk, kad vienas blogas pavyzdys suterštų tai, kas yra taip tyra ir gražu.

Ir tikrai, vienuolė teisi. Juk pasaulyje gyvena tūkstančiai laimingai vedusių žmonių. Mano tėvai yra tiesiog išimtis. Nors... jie vienas kitą myli. Bent jau turėtų mylėti. Juk kam gyventi su nemylimu žmogumi? Dėl manęs? Justės? Baik juokus, juk jau minėjau, jog kartais mes galvodavome, kad jiems geriau atskirai. Bet jie juk neišsiskyrė. Jie liko kartu, nes myli vienas kitą. Žmonės kartais pykstasi. Kartais net labai daug pykstasi. Bet tie, kurie tikrai vieni kitus myli, lieka kartu. Juk mylėti reiškia mylėti kitą žmogų visokį: piktą, linksmą, liūdną. Mylėti jo mažus, kartais siaubingai erzinančius įpročius. Juk meilė – tai ne tik jausmas, bet ir pažinimas, ir valios pastangos. O mano tėvai tikrai vienas kitą myli, nes jie pažino ir pamilo vienas kito smulkmenas, nors jos ir erzina. Ir stengiasi būti kartu, nors kartais tam reikia be galo daug valios pastangų. Bet jie niekada nepasidavė, nes stengiasi dėl pagrindinio mūsų, krikščionių, gyvenimo tikslo – meilės.

Šiandien supratau, jog mano tėvų santuoka yra kaip ledkalnis. Visą gyvenimą aš mačiau tik viršūnę – jų pykčius ir net nesusimąsčiau apie tai, kas yra šiek tiek giliau, kas ne iš karto pastebima.

2015 m. balandžio 7

Mielas dienorašti,

Ilgai nerašiau, nes buvau be galo užsivertusi darbais (juk vestuvės jau po mėnesio!).Ir mintimis. Mintimis, kurių dvigubai padaugėjo po pokalbio su vienuole bažnyčioje.

Žinai, nors to ir nenorėjau, bet supratau, jog mano požiūris keičiasi. Anksčiau negalėjusi pakęsti vestuvių ir visko, kas su jomis susiję, dabar apie jas galvoju be galo daug. Vakar net viename Justės vadovėlyje „Romėnų teisė“ radau paaiškinimą, kad santuoka yra „vyro ir žmonos sąjunga, viso gyvenimo bendrumas, dieviškosios ir žmogiškosios teisės suvienijimas.“ Kaip vienuolė ir minėjo – santuoka yra sąjunga, tapimas vienu kūnu (tai net teisininkai žino!). Ach, vienuolė buvo teisi. Aš užaugau matydama vieną blogą pavyzdį, kuris sugadino visą mano santuokos sampratą. Užstrigusi ties tuo vienu atveju, visai net nesusimąsčiau apie kitus.

Pavyzdžiui, Adomas ir Ieva. Pati pirmoji santuoka žmonijos istorijoje. Ieva buvo sukurta iš Adomo šonkaulio, būtent jam. Jie buvo sukurti vienas kitam ir pamilo vienas kitą, tapo vienu kūnu. Būtent tokia ir yra santuokos prasmė, kad du vienas kitą mylintys žmonės taptų vienu kūnu. Dalintųsi viskuo: džiaugsmais, rūpesčiais, skurdu, turtu...

Dar vienas puikus pavyzdys yra Lenkijos karaliaus, Lietuvos didžiojo kunigaikščio Žygimanto Augusto ir LDK didikės Barboros Radvilaitės meilės istorija. Nors jų vedybos nevaidino didelio politinio vaidmens, tačiau buvo išties svarbios ir išskirtinės. Istorikas Alfredas Bumblauskas sako: „Svarbiausia turbūt tai, kad ši istorija liudija apie naują – renesansinį – gyvenimo būdą, kai vertybių hierarchijos viršūnėje atsidūrė meilė.“ Dar Renesanso laikotarpiu Žygimantas Augustas ir Barbora Radvilaitė išdrįso sutrypti anksčiau buvusias normas, didikų, net šeimos nuomonę ir meilę iškelti į aukščiausią vietą. Juk ten jos vieta ir yra.

Manai, jog tai nesąmonė, nes jie gyveno labai labai seniai? Bet vis dar išliko tokių pat gerų pavyzdžių, kaip Adomas ir Ieva ar Žygimantas Augustas ir Barbora Radvilaitė. Tai mano seneliai. Niekada apie tai nesusimąsčiau, bet jie jau tikrai ilgai kartu. Kartu patyrė ir šilto, ir šalto. Matė juodo ir balto, bet išliko kartu. Nors kartais ir susipykdavo, bet jau beveik pusšimtį metų jie yra vienas kūnas. Kodėl? Nes myli vienas kitą...

Kaip ir mano tėvai. Pripažinsiu, po pokalbio su vienuole man akys tarsi atsivėrė. Pamačiau, jog tėvų santuoka nėra jau tokia bloga ir sugadinta, kaip maniau anksčiau. Taip, jie pykstasi. Bet visi žmonės juk pykstasi. Tai normalu, juk visi mes esame skirtingi, nes to norėjo Dievas. Ir būtent prieš Jį mano tėvai paliudijo savo meilę ir, dabar jau esu tuo visiškai tikra, dėl to nesigaili. Juk meilė aukščiau visko. Ji yra mūsų gyvenimo viršūnė, kurią visi stengiamės pasiekti. Tik ne visada tas kelias būna lengvas, bet visada teisingas.

Dienorašti, šiandien nutiko keistas nutikimas. Pusryčiavau su mama, kai į virtuvę įžengė piktas tėtis. Jis pradėjo rėkti ant mamos, kad ji vėl paliko įjungtą šviesą vonioje. Mama kartais tokia užuomarša! Bet ji savo ruožtu pradėjo šaukti ant jo, kad jis išmėto savo kojines po visą kambarį. Atrodo, nieko įprasto, juk taip neretai prasidėdavo rytai mūsų šeimoje, bet šįkart, užuot klausiusis jų pykčio kupinų balsų, pradėjau kvatotis. Jie abu nieko nesupratę atsisuko į mane. Akimirką delsė, o tada ir patys pradėjo kvatotis.

* Tėti, žinau, kaip tave pykdo tai, jog mama palieka įjungtą šviesą vonioje, - tariau, kai baigėm juoktis. – Ir, mama, žinau, kad tau nepatinka besimėtančios tėčio kojinės. Bet ar kada susimąstėt, kad tokie maži dalykėliai jau tapo jūsų kasdienybe ir be jų, atrodo, tokių nesvarbių, viskas būtų kitaip?

Akimirką jie tylėjo. Tada pažvelgė vienas į kitą ir nusišypsojo.

* Tu teisi, - mama kreipėsi į mane. – Kad ir kaip tai mane erzintų, bet be tokių smulkmenų gyvenimas būtų visai kitoks.
* Ir nors kartais taip ir neatrodo, bet mes su mama mylime vienas kitą, - tėtis ją papildė.

Mamai skruostu nuriedėjo ašara. Puikiai supratau, jog ji galvojo tą patį. Tiesiog jiems reikėjo išdrįsti pagaliau tai pasakyti garsiai. Ir tai pagaliau įvyko.

Kad ir kaip būtų keista, bet pirmąkart per visą savo gyvenimą buvau laiminga dėl to, jog mano tėvai yra kartu. Tiek daug išgyvenę ir patyrę, bet vis tiek likę kartu. Ir dabar aš nebemanau, jog jiems geriau būtų gyventi atskirai.

2015 m. gegužės 4

Dienorašti,

Šiandien yra Justės ir Mato vestuvių išvakarės. Džiaugiuosi, jog pavyko ištaikyti progą aprašyti viską, kas vyko per pastarąjį mėnesį.

Pradėsiu nuo to, jog vestuvės bus nuostabios. Ir sakau tai nuoširdžiai ir be menkiausios kruopelytės sarkazmo. Pripažinsiu, paskutinis pasiruošimo mėnuo buvo be galo smagus. Kodėl? Todėl, kad pakeičiau savo požiūrį ir pagaliau į santuoką nebežiūriu kaip į didžiausią gyvenimo klaidą.

Tėvai buvo tokie laimingi dėl vestuvių, jog pykosi daug mažiau. Jie net daugiau laiko kartu pradėjo leisti! Tėvai dabar atrodo kur kas laimingesni, nei prieš kelis mėnesius ar metus. Išvis net neįmanoma lyginti „senųjų tėvų“ su „naujaisiais tėvais“. Atrodo, jog ta paprasta frazė tą rytą pakeitė viską. Nugriovė tą sieną, kuri neleido tinkamai gyventi santuokoje ir būti vienu kūnu. Vis dar negaliu patikėti, jog tokie paprasti, bet tyri žodžiai išsklaidė beveik 22 santuokos metus tvyrojusius debesis ir vėl nušvito saulė. Iki šiol negaliu patikėti, kokią galią turi žodžiai.

Jeigu kas nors manęs būtų paklausęs: „Meilė ir santuoka - sąjungininkai ar priešai?“ prieš kelis mėnesius, būčiau atsakiusi, jog priešai. Ir kaip pavyzdį pateikčiau savo tėvus. Bet dabar... Dabar atsakyčiau priešingai. Tiesiog supratau, jog negalima apie viską spręsti iš išorės. Kartais reikia pažvelgti giliau. Vienas paprastas pokalbis man atvėrė akis ir aš esu dėl to labai laiminga. Jei ne sutikta vienuolė, aš ir toliau zyzčiau Justei, kokią klaidą ji daro. O dabar, kai išdrįsau analizuoti, mąstyti ir ieškoti, supratau, jog klydau. Todėl nereikia pasitikėti tik išore, nes kartais ji apgauna. Juk net cukrus atrodo kaip druska.

2015 m. birželio 13 d.

Mielas Dienorašti,

Šiandien visi susirinkome peržiūrėti nuotraukų iš Justės ir Mato vestuvių. Kad tu matytum, kokie jie laimingi! Dar niekada nemačiau tokių laimingų žmonių. Taip, jie ir prieš vestuves buvo laimingi kartu, bet dabar... Dabar atrodo, jog jų laimė ir meilė tik dar labiau sustiprėjo. Ir vėl vienuolė buvo teisi: santuoka meilę tik sustiprina. Ir tai tampa aišku vien pažvelgus į juos... Vievio parapijos klebonas A. Kelmelis viename savo pamoksle pasakė: „Yra trys meilės žingsniai: 1. Susižavėjimas kitu žmogumi, 2. Noras, kad jis būtų laimingas ir 3. Būti tos laimės dalimi“. Džiaugiuosi, kad Justė ir Matas tapo vienas kito laimės dalimi.

Todėl dabar aš esu tvirtai įsitikinusi, kad meilė ir santuoka yra sąjungininkės ir negali viena be kitos egzistuoti.

Panaudota literatūra

1. Ričardas Pagojus „Meilės pamokos. Kad nemylėtume kaip idiotai“
2. Jean-Benoît Casterman „Meilės santykiai. Ar sėkmė įmanoma?“
3. Jaunimo katekizmas „Youcat“
4. Šventasis Raštas
5. Vilija Salienė, Antanas Smetona Lietuvių kalbos pratybos 9 klasei.
6. Ipolitas Nekrošius, Vytautas Nekrošius, Stasys Vėlyvis „Romėnų teisė“